คงเป้าดัชนี 1,800 จุด
ก่อนหน้านี้สภาธุรกิจตลาดทุนไทย (FETCO) ประกาศคงเป้าดัชนีตลาดหุ้นไทยปี 2565 ไว้ที่ 1,800 จุด ยังแอบตั้งคำถามว่า (ดัชนี) จะไปถึงหรือเปล่า
ก่อนหน้านี้สภาธุรกิจตลาดทุนไทย (FETCO) ประกาศคงเป้าดัชนีตลาดหุ้นไทยปี 2565 ไว้ที่ 1,800 จุด ยังแอบตั้งคำถามว่า (ดัชนี) จะไปถึงหรือเปล่า
17 มี.ค. 2565

ก่อนหน้านี้สภาธุรกิจตลาดทุนไทย (FETCO) ประกาศคงเป้าดัชนีตลาดหุ้นไทยปี 2565 ไว้ที่ 1,800 จุด
ยังแอบตั้งคำถามว่า (ดัชนี) จะไปถึงหรือเปล่า
ล่าสุด บล.โนมูระ พัฒนสิน ได้คงเป้าดัชนีปีนี้ไว้เช่นกันคือ 1,750 จุด
แม้จะมีเหตุการณ์ระหว่างรัสเซียกับยูเครน
ทว่า บรรดานักวิเคราะห์ต่างมองว่า จะมีผลกระทบในระยะสั้นเท่านั้น
เหตุผลเพราะเมื่อย้อนดูเหตุการณ์ Geopolitical Risks หรือความเสี่ยงทางภูมิรัฐศาสตร์ที่เกิดขึ้นแต่ละครั้งต่อสถานการณ์ตลาดหุ้นทั่วโลกพบว่ามักจะ “ฟื้นตัวได้เร็ว”
ล่าสุด วานนี้ประธานาธิบดีโวโลดิเมียร์ เซเลนสกี ผู้นำยูเครน
และนายเซอร์เก ลาฟรอฟ รมว.ต่างประเทศ รัสเซีย
ทั้งสองคนต่างส่งสัญญาณความคืบหน้าในการเจรจาสันติภาพระหว่างยูเครนกับรัสเซีย ที่ต่างออกมาบอกว่า
“ใกล้ความเป็นจริงมากขึ้น”
“เราต่างก็ต้องการสันติภาพ และยังจำเป็นต้องใช้ความพยายามในการยุติสงคราม โดยผู้แทนการเจรจาของเราต้องใช้ความอดทนและต้องทำงานหนัก” ผู้นำยูเครน กล่าว
ด้านนายลาฟรอฟกล่าวว่า “ผมมองเห็นความหวังที่รัสเซียและยูเครนจะสามารถประนีประนอมในการเจรจาสันติภาพ”
ขณะเขียนต้นฉบับ
ดาวโจนส์ฟิวเจอร์ ได้พุ่งขึ้นมา 362 จุด
ส่วนวันก่อนหน้านี้ดาวโจนส์ปิดบวกถึง 599 จุด เมื่อสถานการณ์เงินเฟ้อของสหรัฐฯ เริ่มคลี่คลาย หลังจากราคาน้ำมันดิบในตลาดโลกเริ่มลดต่ำลงจากปัจจัยเรื่องของรัสเซีย ยูเครน กำลังมีทิศทางที่ดี
นักวิเคราะห์มองว่า ตลาดหุ้นไทยยังคงมีทิศทางที่ดี
กระแสเงินลงทุนจากนักลงทุนต่างประเทศยังเข้ามาต่อเนื่อง
ล่าสุดวานนี้ นักลงทุนต่างชาติซื้อสุทธิอีก 6,257 ล้านบาท
ทำให้ยอดซื้อของนักลงทุนต่างชาติในช่วงเดือน 1-16 มีนาคมนี้ อยู่ที่ 13,033 ล้านบาท และนับจากต้นปีมาถึงวานนี้ซื้อสุทธิจำนวน 90,368 ล้านบาท
นักวิเคราะห์ต่างยังแสดงความมั่นใจว่า ต่างชาติยังซื้อหุ้นไทยต่อเนื่อง
แต่อาจจะมีบางช่วงที่สลับขายออกมาบ้าง
ทิศทางผลประกอบการของบริษัทจดทะเบียนในปีนี้ยังเพิ่มขึ้นจากปีก่อน
กลุ่มธนาคารพาณิชย์ ไม่น่าจะมีภาระตั้งสำรองระดับสูง ทำให้บรรทุกกำไรได้มากขึ้น ทั้ง KBANK BBL SCB
กลุ่มค้าปลีก เป็นอีกกลุ่มที่นักวิเคราะห์ต่างแนะนำเช่นกัน จากยอดขายที่จะกลับมาฟื้นตัวอย่างมีนัยสำคัญ หลังจากที่ในช่วง 2 ปีก่อนหน้านี้ เผชิญกับปัญหาการล็อกดาวน์
ส่วนกลุ่มน้ำมัน ถูกแนะนำให้เทรดดิ้ง หรือเล่นระยะสั้น จากความผันผวนของราคาน้ำมันในตลาดโลก
หลัก ๆ แล้ว เข้าใจว่า กลุ่มธนาคารและค้าปลีก
น่าจะเป็นตัวดันดัชนีในปีนี้
จะเห็นจากหุ้น KBANK ที่มีมูลค่าการซื้อขายมากเป็นอันดับ 1 หรืออยู่ในท็อป 5 มาโดยตลอด มีส่วนต่อการดัน (และกด) ในแต่ละวันค่อนข้างมาก
รวมถึงหุ้นที่มีมาร์เก็ตแคปขนาดใหญ่อย่าง BBL ด้วย